Johannes episcopus, servus servorum Dei, dilecto filio abbati monasterii S. Martini Nivernensis salutem et apostolicam benedictionem. Significaverunt nobis dilecti filii abbas et conventus monasterii S. Martini Eduensis, ordinis S. Benedicti, quod magister Bernardus Mercatoris, jurisperitus clericus, in civitate Eduensi moram trahens, Johannem de Chauvigniaco ejusdem monasterii monachum ausu sacrilego cepit et carcerali custodie mancipavit, ipsumque per unum mensem et ultra detinuit eidem carceri mancipatum. Cum autem dictus abbas et conventus, sicut asserunt, Bernardi predicti potentiam merito perhorrescentes, cum infra civitatem Eduensem nequeant convenire secure, discretioni tue per apostolica scripta mandamus quatenus, si est ita, dictum sacrilegum, tamdiu appellatione remota, execratum publice nunties et ab omnibus facias arctius evitari donec super hec satisfecerit competenter, et cum tuarum testimonio litterarum ad sedem apostolicam venerit absolvendus. Datum Avenione, decimo quarto kal maii, pontificatus nostri anno X.